Video: Studente brand Njala met polisie binne-inSkermskoot van die njala wat brand. (Video: Twitter) ’n Njala-polisievoertuig is Maandag tydens ’n gewelddadige betoging by die Walter Sisulu Universiteit vir Wetenskap en Tegnologie (WSU) in die Oos-Kaap aan die brand gesteek. Die polisielede wat die voertuig beman het, was nog in die voertuig toe dit begin brand het en kon net betyds uitspring. Intussen is ’n video van die voorval ook op sosiale media versprei. Betogende studente het glo ook op polisielede losgebrand en vier lede van die polisie se eenheid vir openbare orde (pops) is beseer toe hulle hulle met klippe bestook het. Prof. Rushiella Songca, rektor en visekanselier, het in ’n verklaring gesê dat die voortslepende betogings hulle geen ander keuse laat as om die kampus te sluit en akademiese aktiwiteite aanlyn voort te sit nie. Studente betoog onder meer oor NSFAS-toelaes en registrasie- en studiegelde. “Ondanks pogings om die kwessies vreedsaam te hanteer, het ons geweld ervaar en is eiendom op meer as een van ons kampusse beskadig,” het Songca gesê. Sy het ook gesê dat studente op hul regte mag aandring en hul griewe bekendmaak, maar dat dit nie ten koste van ander studente se regte kan gebeur of die universiteit se eiendom en aansien mag skade aandoen nie. Genl. Khehla John Sitole, nasionale polisiekommissaris, het die pops-eenheid Dinsdag in ’n verklaring bedank vir hulle hantering van die betoging. Hy het ook ’n beroep op die provinsiale kommissaris van die Oos-Kaap, Liziwe Ntshinga, gedoen om die 72-uur-aktiveringsplan uit te rol wat ontwerp is om met behulp van belangrike hulpbronne en kundigheid te help om oortreders wat die gesag van die regering ondermyn suksesvol te identifiseer. Strafregtelike sake wat insluit opsetlike saakbeskadiging en aanranding word tans ondersoek. Niemand is nog in verband met die voorval in hegtenis geneem nie. Things are getting worse at Walter Sisulu University eMtata ????????‍♀️???? pic.twitter.com/HgeQikyKMY — uBomiBam???? (@Havana_Bloom) April 19, 2021